  Майя Бывальцева Майя Бывальцева 2-тӥ тулыспалэ «Удмурт Кенеш» огаезяськонлэн исполкомезлэн пумиськоназ 2021-тӥ ар понна Кузебай Герд нимо но Эрик Батуев нимо йӧскалык премиосты сётъян сярысь вераськизы. Данъетъёсъя ӧриосын эскерем но ӵектэм муртъёс понна кенешонэ пыриськисьёс огкылысь дурбасьтӥзы. Кузебай Герд нимо йӧскалык премиен удмуртлыкез ӝутон но азинтон понна лулысь-сюлмысь тыршисьёсты пусъё. Таяз радэ премиосъя ӧрие ньыль кандидатъёсъя ӵектонъёс вуизы. Котькудзэ рос-прос эскерыса, исполкомын куара сётон понна кык муртэ бырйизы. Одӥгез – Удмуртиысь калык суредась Вячеслав Михайлов. « Аслаз творчествоеныз данлыко но пуштросо художник со луиз. Удмурт калыклэн мур философияз пыриськиз аслаз лэсьтэм ужъёсыныз » Пётр Данилов, «Удмурт Кенеш» огазеяськонлэн премиосъя ӧриезлэн кивалтӥсез «Удмурт Кенешлэн» огазеяськонлэн тӧроез Татьяна Ишматова озьы ик пусйиз, ӵапак Вячеслав Михайлов огазеяськонлэн 10 ар тырмонэзлы солэсь пуссэ кылдытӥз вал шуыса (кылем арын огазеяськонлы 30 ар тырмиз ни). Кыкетӥез преимосъя ӧриен ӵектэм мурт – кылосбур тодосъя доктор, профессор Валей Кельмаков. « Валей Кельмаковичлэн ог 500 пала научной ужъёсыз лэсьтэмын, 50 пала монографиосыз потэмын статьяосын. Туж яркыт учёной » Пётр Данилов, «Удмурт Кенеш» огазеяськонлэн премиосъя ӧриезлэн кивалтӥсез « Пусйыны кулэ со адямиез, кин сомында кадръёсты дасяз, кин тодмо: финн-угор дуннеын Кельмаков шуыса верад ке, сое ваньзы тодо. Татын нокыӵе мукет малпанъёс луыны кулэ ӧвӧл » Татьяна Ишматова, «Удмурт Кенеш» огазеяськонлэн тӧроез Исполкомлэн ёзчиосыз кыкезлы ик ӵектэм муртъёслы огкылысь дурбасьтэмзэс веразы. Журналистикая Эрик Батуев нимо премиез сётон ужпумез нимысьтыз ӧри эскере. Солэн ёзчиосыз озьы ик ньыль кандидатураосты чаклазы но исполкомын куара сётонэ «Даур ТВ» интернет-телеканалэз кылдытӥсез но азинтӥсез, Удмуртиысь Калыкъёслэн эшъяськон юртысьтызы методистэз Богдан Анфиногеновез ӵектӥзы. Исполкомлэн ёзчиосыз солы огкылысь дурбасьтӥзы. Данъетъёсты тулыспалэ «Удмурт Кенешлы» 30 ар тырмонэз пусъён ужрадын сётозы. Тодэ вайытом, Кузебай Герд нимо йӧскалык премия 1992-тӥ арысен, удмуртъёслэн Нырысетӥ Ӧтчамзылы ар тырмон нулалызлы сётӥське. Соин удмурт лулчеберетэз, сям-йылолъёсты азинтӥсьёсты, утисьёсты, удмуртъёслэсь шуг-секытъёссэс сэрттӥсь-пертчисьёсты пусъё. Эрик Батуев нимо йӧскалык премия удмурт лулчеберет, история, удмуртъёслэн ужрадъёссы сярысь ивортӥсь журналистъёслы 2011-тӥ арысен сёто. Тегъёс: премия удмуртъёс УдмуртКенеш Ижкар ТатьянаИшматова Удмуртия  